text: ¶Vanden coninc. Achab
  Achab die sone van Amry wert coninc. ouer Israhel. na die doot van sinen vader. ende regneerde xxii. iaren. Ende hi dede meer quaets inden heere dan eenich ander voor hem gheweest waren. Ten was hem niet genoech dat hi wandelde inden quaden wegen  mer hy troude een heydensche vrouwe Iesabel des conincs dochter van Sidonien. ende hi diende den afgod Baal ende hi aenbede hem, ende maecte hem een altare in den tempel van Baal den hi ghetimmert hadde in Samarien. Ende Achab dede in sijn wercken gelijck een die god wilde vergrammen. Daer na quam Helias ende seyde tot Achab ende totten volcke van Galaad. Daer en sal in desen iaren comen noch dow noch regen voor dat ict segge Ende Helias ghinc doe van daer op dat water Carith, daer hi vanden water dranc, ende daer quam een raue die hem smorgens ende sauens broot ende vleesch brocht. Ende na .iii. iaren so riep de coninc. Achab tot hem sinen rentmeester Abdiam, die god seer vreesde die hondert propheten verborgen hielt in de speluncke ende gaf hem broot en water, als Iesabel had veel propheeten doen doden. Ende Achab seyde tot Abdias. Gaet alomme ende besiet ofter nerghens hoy, oft ander vorasie te crighen is, op dat die muylen ende beesten van hongher niet en steruen. Als Abdias nv wtreysde so ontmoete hem Helias, des hi verblijdt was ende seyde hi tot hem Ensidi niet die ghene de aldus turbeert dat volck van Israhel. Helias seyde neen, ic en bens niet. mer ghy sijt, en dat huys dijs vaders die Israhel aldus turbeert om dat ghi achtergelaten hebt die gheboden des heeren ende hebt gevolcht den afgod Galayen. Mer nochtans badt Helias voor dat volc. ende seyt tot sinen knecht. Loopt ende segt den coninc. Achab dat hy wech reyse met sinen wagen eer hem den reghen ouercome. Ende ter stont wert die lucht doncker ende vol wolcken, ende daer nae  quam groten regen. Doer na vloet Helias vanden toorne der coninghinnen Iesabel Achabs huysvrouwe Ende quam in Damasco daer hi Asahel salfde coninc. ouer Sirien. ende hi salfde Ihesu coninc. ouer Israhel.